Владимир Полївка

**Владимир Полївка** (*4. юний 1908—†1. септембер 1961), доктор права зоз Сорбони, правдиви руски интелектуалєц и спортски активиста.

## Биоґрафия

Владимир Полївка ше народзел у Будимпешти 1908. року. Оцец Михаил и Єлена родз. Петриґала. Бул наймладше од седмерих дзецох, штирох шестрох, Марґити, Ирини, Єлени и Олґи, и двох братох,  Ивана и Андрея.  Владимир закончел основну школу у Руским Керестуре, вец пошол до Травнику, до ґимназиї при єзуитским семинаре. После ґимназиї прешол до Беоґраду дзе уписал студиї права и дипломовал. На Сорбони у Паризу уписал постдипломски студиї и докторовал 1933. року.

Владимир Полївка ище як штредньошколєц и студент, вєдно зоз Юлияном Малацком и ище 8 младима Керестурцами,  бул 1923. року єден зоз сновательох ФК *Русин* з Руского Керестура и стандардни бавяч у тиме.

По докторованю у Паризу, Владимир Полївка почал робиц у Умки при Беоґрадзе як адвокат. Мал приватну праксу зоз колеґом адвокатом Вельком Ковачевичом, познєйше єдним з познатих беоґрадских адвокатох. 

У медзичаше, почала война. Владимир Полївка бул зарабени на початку войни. Нємци их депортовали алє ше йому удало сцекнуц зоз гайзибана у Будимпешти. Войнови час препровадзел у Будимпешти (при своєй шестри Марґити). Кед Руси сцигли до Мадярскей вон робел за нїх як прекладатель понеже знал бешедовац и по русийски. Руси го барз ценєли и сцели же би остал з нїма кед рушали за Нємецку алє вон нашол способ тото одбиц и врацел ше до Югославиї. Руси му дали писану препоруку и тото писмо спричинєло проблем Владимирови Полївкови под час Информбироа понеже го теди гарештовали (лєм на даскельо днї). Члени УДБ-и теди претресали Полївкову хижу и нашли тото писмо од Русох и то им звекшало подозривосц спрам Владимира Полївки.

Владимир Полївка ше врацел до Кули односно до Руского Керестура. Робел у Кули у Катастре як приправнїк. После шмерци його мацери, даґдзе 1946./47. року отворел приватну адвокатску праксу у Кули а єден час мал канцеларию и у Руским Керестуре.

Оженєл ше зоз Емилию Манойла, учительку, 1948. року. Млада малженска пара жила кратки час у Руским Керестуре а вец ше преселєли до Кули. За 13 роки малженства Владимир и Емилия Полївка мали тройо дзеци, Ирену, Андрея и Дьордя (Дюру).

Владимир Полївка нєсподзивано умар 1. септембра 1961. року, у 53 року живота. Поховани є на руским теметове у Кули.

## Вонкашнї вязи

* Гавриїл Колєсар: Бул прави руски интелектуалєц (Владимир Полївка), *Руснаци у швеце, Рок Х, ч. 2 (27), Май-Авґуст, 2011,* б. 19-22.

* Зоз живота Руснацох у Кули, Г. Колєсар:  Основна градза за портрет  Владимира Полївки, докторанда на Сорбони у Париз, Завод за културу войводянских Руснацох, Нови Сад, 2016, б. 117-122.

## Ґалерия

Poljivkovo dzeci 1910 R Kerestur.jpg|alt=Полївково дзеци 1910. року у Руским Керестуре|Полївково дзеци 1910. року у Руским Керестуре, Иринка, Андрей, Єлена, Олґа, Владислав (Лаци),  Марґита  шедзи Владимир Поливка 1910. рок
Paris 1933 maj 14.jpg|alt=Владимир Полївка у Паризу|Владимир Полївка  у Паризу, Французка, 14. май. 1933. року


Катеґория:Руснаци у Сербиї
Катеґория:Правнїки
Катеґория:Докторе наукох
Катеґория:ФК Русин
Катеґория:Спортисти
Катеґория:4. юний
Катеґория:Народзени 1908
Катеґория:1. септембер
Катеґория:Умарли 1961